Lehtikuva/Mikko Stig

Vasemmistoliiton Lapintie arvioi, että kokoomus yrittää Suomen suurinta rahanpuhallusta

– Kokoomuksesta on viime aikoina tullut häirikkö, suorastaan yhteistyökyvytön änkyrä, joka vastustaa jälkeenpäin yhdessä sovittuja päätöksiä, arvioi vasemmistoliiton kansanedustaja Annika Lapintie keskiviikkona blogissaan.

Hän kirjoittaa sosiaali- ja terveyspalvelujen uudistuksesta ja muistuttaa siitä, että kaikki eduskuntapuolueet yhdessä sopivat viime kesänä uudistuksesta.

– Nyt se uhkaa kumminkin kaatua kokoomuksen vastustukseen, Lapintie toteaa.

Lapintien mukaan tästä todistaa taas tiistain Ylen aamu-tv:ssä kokoomuksen kansanedustaja Lasse Männistön vaatimus julkisia palveluita turvaavan ”ylimääräisen hallintoportaan” poistamista.

Muut vastuullisia

Lapintie uskoo kokoomuksen olevan yksin asialla.

ILMOITUS

– Kokoomus vastustaa yksin vaivalla kokoon harsittua tärkeää rakenneuudistusta. Kaikki muut puolueet löysivät yhteisen kompromissin, joka turvaisi kansalaisten palvelut ja kohentaisi kansantaloutta, Lapintie sanoo ja muistuttaa siitä, että uudistuksen perusta ovat julkiset palvelut, joita yksityiset palvelut voivat täydentää.

– Kokoomuksen kirkasotsainen yksityistämislinja olisi tuhoisa. Tämän ovat kaikki vastuulliset puolueet ymmärtäneet.

Suomessa tuotetaan sosiaali- ja terveyspalveluja yli 25 miljardin euron arvosta joka vuosi.

– Koko potin vapauttamisessa kilpailulle olisivat kansainväliset suuryritykset vahvoilla, sillä ne voisivat kaapata markkinat polkuhinnoilla ja sitten vähitellen hilata hinnat ylös monopoliaseman turvin.

”Historian suurin puhallus”

Lapintietä huolestuttaa se, että asialla olisivat niin sanotut veroparatiisifirmat, jotka eivät maksaisi Suomeen veroja.

– Edessä olisi mahdollisesti historian suurin julkisen rahan puhallus. Lisäksi kokoomuksen ajama TTIP-sopimus ja sen investointisuoja tekisivät yksityistämisen peruuttamisesta vaikeaa ja kallista.

Lapintie näkee pääministeripuolueen toiminnassa oman edun tavoittelua:

– Rahoittajiensa mielistelyn ja oman ideologisen kilven kiillottamisen, hän kirjoittaa.